b'\n_START_ARTICLE_\nDavid Luiz\n_START_SECTION_\nSeurajoukkueura\n_START_PARAGRAPH_\nDavid Luiz aloitti ammattilaisuransa Esporte Clube Vit\xc3\xb3riasta, jossa h\xc3\xa4n pelasi ensimm\xc3\xa4isen ottelunsa 16-vuotiaana. H\xc3\xa4n nousi nopeasti joukkueen puolustusp\xc3\xa4\xc3\xa4n luottopelaajaksi, hyv\xc3\xa4n ilmapelin sek\xc3\xa4 kovan pelityylin ansiosta.\n_START_SECTION_\nBenfica (2007\xe2\x80\x932011)\n_START_PARAGRAPH_\n31. tammikuuta 2007 David Luiz siirtyi portugalilaiseen Benficaan lainasopimuksella. H\xc3\xa4n teki ensiesiintymisens\xc3\xa4 joukkueessa UEFA cupin ottelussa ranskalaista Paris Saint-Germainia vastaan ja pelasi keskuspuolustuksessa yhdess\xc3\xa4 Andersonin kanssa korvaten loukkaantunutta Luis\xc3\xa3oa. Benfica h\xc3\xa4visi ottelun numeroin 2\xe2\x80\x931, mutta eteni jatkoon yhteimaalein 4\xe2\x80\x933._NEWLINE_12. maaliskuuta 2007 h\xc3\xa4n pelasi ensimm\xc3\xa4isen p\xc3\xa4\xc3\xa4sarjaottelunsa Uni\xc3\xa3o Leiriaa vastaan. Kauden p\xc3\xa4\xc3\xa4tteeksi h\xc3\xa4n teki viisivuotisen sopimuksen joukkueen kanssa. 5. elokuuta 2007 h\xc3\xa4n teki ensimm\xc3\xa4isen maalinsa ottelussa Sporting Clube de Portugalia vastaan. Kauden aikana David Luiz pelasi kuitenkin vain kahdeksassa ottelussa, Benfican sijoituttua lopulta viidenneksi._NEWLINE_11. tammikuuta 2009 David Luiz teki ensimm\xc3\xa4isen maalinsa p\xc3\xa4\xc3\xa4sarjassa kotiottelussa Sporting Bragaa vastaan. H\xc3\xa4n pelasi suurimman osan kaudesta vasempana laitapuolustajana. H\xc3\xa4n voitti samalla kaudella Ta\xc3\xa7a da Ligan mestaruuden._NEWLINE_Kaudella 2009\xe2\x80\x932010 h\xc3\xa4n pelasi yhteens\xc3\xa4 49 virallista ottelua. Benfica voitti kauden aikana kaksi pokaalia, ensimm\xc3\xa4isen joukkue varmisti 21. maaliskuuta 2010, kun se voitti Ta\xc3\xa7a da Liga loppuottelussa Porton. My\xc3\xb6hemmin kev\xc3\xa4\xc3\xa4ll\xc3\xa4 joukkue voitti maan p\xc3\xa4\xc3\xa4sarjamestaruuden viiden vuoden tauon j\xc3\xa4lkeen.\n_START_SECTION_\nChelsea (2011\xe2\x80\x932014)\n_START_PARAGRAPH_\nTammikuussa 2011 David Luiz siirtyi Englannin valioliigan Chelseaan 25 miljoonan euron siirtosummalla. H\xc3\xa4n teki ensiesiintymisens\xc3\xa4 joukkueessa 6. helmikuuta 2011 kotiottelussa Liverpoolia vastaan._NEWLINE_1. maaliskuuta 2011 h\xc3\xa4n teki ensimm\xc3\xa4isen maalinsa Chelseassa, kun joukkue kohtasi arkivihollisensa Manchester Unitedin Stamford Bridgell\xc3\xa4. Manchester United meni ottelussa 1\xe2\x80\x930-johtoon, mutta David Luiz tasoitti osumallaan sen numeroihin 1\xe2\x80\x931 ja lopulta Frank Lampard viimeisteli lontoolaisseuran 2\xe2\x80\x931-voiton. Toisen maalinsa joukkueessa David Luiz teki 20. maaliskuuta 2011 toista manchesterilaisseuraa Manchester City\xc3\xa4 vastaan p\xc3\xa4\xc3\xa4ll\xc3\xa4\xc3\xa4n._NEWLINE_Luiz pelasi kaudella 2011\xe2\x88\x922012 Mestarien liigassa 11 ottelua mukaan lukien voitokas loppuottelu Bayern M\xc3\xbcncheni\xc3\xa4 vastaan. Saman kauden FA Cupissa h\xc3\xa4n pelasi kuusi ottelua, mutta oli voittoon p\xc3\xa4\xc3\xa4ttyneest\xc3\xa4 finaalista sivussa reisilihasvamman vuoksi. Kaudella 2012\xe2\x88\x922013 h\xc3\xa4n pelasi seitsem\xc3\xa4n viimeist\xc3\xa4 ottelua Chelsean voittaessa Eurooppa-liigan\n_START_SECTION_\nParis Saint-Germain (2014\xe2\x80\x932016)\n_START_PARAGRAPH_\n23. toukokuuta 2014 Chelsea ilmoitti hyv\xc3\xa4ksyneens\xc3\xa4 ranskalaisseura Paris Saint-Germainin ostotarjouksen David Luizista. Siirron toteutumiseksi tarvittiin en\xc3\xa4\xc3\xa4, ett\xc3\xa4 pelaaja ja joukkue p\xc3\xa4\xc3\xa4sev\xc3\xa4t yhteisymm\xc3\xa4rrykseen henkil\xc3\xb6kohtaisista ehdoista. Siirto toteutui kes\xc3\xa4n siirtoikkunan avautuessa 10. kes\xc3\xa4kuuta 2014, ja siirtokorvauksen arvioitiin olevan noin 49 miljoonaa euroa. H\xc3\xa4n voitti molemmilla PSG:ss\xc3\xa4 pelaamillaan kausilla triplamestaruuden: liigamestaruuden, Ranskan cupin ja Ranskan liigacupin.\n_START_SECTION_\nChelsea (2016\xe2\x80\x932019)\n_START_PARAGRAPH_\nKahden PSG:ss\xc3\xa4 vietetyn vuoden j\xc3\xa4lkeen, Luiz palasi Chelseaan elokuun siirtoikkunan viimeisen\xc3\xa4 p\xc3\xa4iv\xc3\xa4n\xc3\xa4. H\xc3\xa4n pelasi 33 ottelua Chelsean voittaessa Valioliigan mestaruuden kaudella 2016\xe2\x88\x922017. Seuraavalla kaudella h\xc3\xa4n k\xc3\xa4rsi jalkavammoista, ja pystyi pelaamaan vain kymmenen sarjaottelua sek\xc3\xa4 kaksi ottelua Chelsean voittaessa FA Cupin. Kaudella 2018\xe2\x88\x922019 h\xc3\xa4n pelasi kahta vaille kaikki valioliigaottelut. Eurooppa-liigassa h\xc3\xa4n pelasi kuusi ottelua, my\xc3\xb6s voittoisan loppuottelun Arsenalia vastaan.\n_START_SECTION_\nArsenal (2019\xe2\x88\x92)\n_START_PARAGRAPH_\nLuiz siirtyi 8,7 miljoonan euron siirtosummalla Arsenaliin elokuussa 2019.\n_START_SECTION_\nMaajoukkueura\n_START_PARAGRAPH_\nDavid Luiz valittiin ensimm\xc3\xa4ist\xc3\xa4 kertaa Brasilian maajoukkueen kokoonpanoon 10. elokuuta 2010 pelattuun yst\xc3\xa4vyysotteluun Yhdysvaltoja vastaan. H\xc3\xa4n teki samaisessa ottelussa my\xc3\xb6s ensiesiintymisens\xc3\xa4 uuden p\xc3\xa4\xc3\xa4valmentaja Mano Menezesin alaisuudessa, joka korvasi teht\xc3\xa4v\xc3\xa4ss\xc3\xa4 Dungan vuoden 2010 MM-kilpailuiden j\xc3\xa4lkeen. H\xc3\xa4n kuului Brasilian joukkueeseen Copa Am\xc3\xa9ricassa 2011, muttei p\xc3\xa4\xc3\xa4ssyt pelaamaan. H\xc3\xa4n pelasi kaikissa viidess\xc3\xa4 ottelussa Brasilian voittaessa Maanosaliittojen cupin 2013. _NEWLINE_David Luiz pelasi Brasilian kaikki seitsem\xc3\xa4n ottelua MM-kilpailuissa 2014, ja teki uransa ensimm\xc3\xa4iset maajoukkuemaalit otteluissa Chile\xc3\xa4 ja Kolumbiaa vastaan. H\xc3\xa4net valittiin kisojen t\xc3\xa4hdist\xc3\xb6joukkueeseen. H\xc3\xa4n pelasi kaksi ottelua Copa Am\xc3\xa9ricassa 2015. _NEWLINE_Luiz on pelannut maajoukkueessa 47 ottelua ja tehnyt 3 maalia. Toistaiseksi viimeisen maaottelunsa h\xc3\xa4n on pelannut kes\xc3\xa4kuussa 2017 (tilanne 20.8.2019).'